**תרחיש פתיחה לסימולציה**

15 בספטמבר 2017

ב-15 במאי 2107 - יום "הנכבה" - פרצו **מהומות קשות** בשטחים וזאת לאחר העברת "חוק ההסדרה", העברת החוק לסיפוח מעלה אדומים בקריאה ראשונה והצהרת הנשיא **טרמפ** כי בעתיד אין בכוונתו להפעיל את ה-WAIVER בנוגע לחוק העברת השגרירות האמריקאית לירושלים. המהומות, שהחלו בתהלוכות המוניות בתוך הכפרים וסביב המחסומים ובסערה ברשתות החברתיות הידרדרו במהירות להפגנות אלימות בכל ערי הגדה ובעיקר בחברון, שכם, ג'נין ואף ברמאללה.

**בשלב הראשון של המהומות** נהרגו בהתנגשויות כ-60 פלסטינים. בהמשך, בעקבות עליית שני חברי כנסת ישראלים להר הבית, בוצעו 3 **פיגועי התאבדות** בתל אביב ובירושלים, בהם נהרגו עד היום 14 אזרחים ישראלים. בשטח התקיימו גם **הפגנות המוניות כנגד הרש"פ** של תומכי חמאס וארגונים אחרים.

**בנאום ההתפטרות שלו** ששודר ביום "הנכסה" ב-6 ביוני, במלאת חמישים שנה למלחמת ששת הימים, הצהיר **אבו מאזן** כי ישראל הוכיחה סופית שהיא רוצה לחסל את החלום הפלסטיני ולקבור את רעיון שתי המדינות וזאת בתמיכת ארה"ב. כשהוא מזיל דמעות אמר א"מ כי לצערו הדרך שהוא הוביל המבוססת על משא ומתן ללא אלימות נכשלה והוא "מוסר את המפתחות" ויתפטר מתפקידיו בתוך ששים יום. הוא הכריז על כינוס היסטורי של המל"פ וקרא לנציגי כלל הארגונים הפלסטינים, "כולל אחינו בחמאס" להתאחד, "שכן יהיה עלינו לקבל החלטות היסטוריות לגבי המשך מאבקינו הלאומי בדרכים חדשות".

בעקבות התפטרות אבו מאזן התכנס המל"פ בהרכב חלקי, עקב צעדים ישראליים למניעת כניסות ומעצרים של חלק מחבריו, כאשר בכירי החמאס מצטרפים לדיונים באמצעות שיחת וידאו, והחליט על מינויו הזמני של ראש הממשלה **ראמי חמדאללה** לממלא מקום יו"ר הרש"פ, ועל בחירות שיתקיימו בתוך 120 יום.

**מאבק הירושה** בעיצומו בין ג'יבריל ראג'וב ומוחמד דחלאן, כאשר ברקע פועלים גם מרוואן ברגותי וראשי המנגנונים וכן מאג'ד פרג'. כל אלה מנסים לרכב על הגל ולגייס לטובתם את הכוחות המקומיים החזקים הפועלים בשטח. המנגנונים הפלסטינים החליטו על השעיה זמנית של התאום הביטחוני עם ישראל, ובשטח יש סימנים כי שיתוף הפעולה כבר הופסק.

בעיתונות הפלסטינית מדווח על התקדמות גדולה במגעים בין חמאס לרש"פ **לקראת הסכם פיוס**. לדברי איסמעיל הנייה מנהיגה של חמאס, כל הפלסטינים מבינים היום שדרכו של א"מ נכשלה, ישראל לא מתכוונת לתת לפלסטינים מדינה והיא פועלת למחיקת הקשר בין הפלסטינים לירושלים. פרשנים מעריכים כי חמאס נוטה להשתתף בבחירות שיתקיימו בשטחים ורואה בכך הזדמנות לאחד מחדש את שני חלקי העם הפלסטיני תחת שלטונו.

**שר הביטחון ליברמן** הודיע כי "ברוך שפטרנו מעונשו של אבו מאזן שהיה חלק מהבעיה ולא חלק מהפתרון". שר הביטחון הביע תקווה כי תקום הנהגה פלסטינית המחויבת באמת לפתרון של שלום ולא רק לדיבורים כפולי פנים.

**הנשיא א-סיסי והמלך עבדאללה** יצאו בהודעה משותפת והכריזו כי סיפוח מעלה אדומים יגרום להחזרת שגריריהם מישראל להתייעצויות, ויתכן שיביא לבחינה מחדש של היחסים. הם קראו לאבו מאזן לחזור בו מהתפטרותו והבטיחו כי ימשיכו לתמוך במאבקו הצודק של העם הפלסטיני. גם מלך סעודיה מסר לתקשורת כי הוא מודאג מאוד מהידרדרות המצב וקרא לכל הצדדים לנהוג באיפוק.

הנשיא **פוטין** אומר כי ההסכמה אליה הגיע עם הנשיא טרמפ במפגש הפסגה שלהם בחודש יולי, הידועה בפי הפרשנים בשם –The Grand Bargain" ", כוללת גם התייחסות לסוגיה הפלסטינית, כחלק מהמאמצים להביא להחזרת היציבות במזה"ת. לדבריו רוסיה מאמינה כי יש להביא פתרון לבעיה הפלסטינית באמצעות הקמת מדינה פלסטינית שבירתה בירושלים ומוסקבה מוכנה לארח ועידה בינ"ל בהשתתפות כל הצדדים לפתרון המצב. למרות ההסכמות אליהם הגיעו הרוסים עם האמריקאים נמסר על פעילות מתגרה של מטוסים רוסיים בקרבת המדינות הבלטיות וחוליות בלתי מזוהות הפעילות בשטח.

**האופוזיציה** הגישה הצעות אי אמון בממשלה. תנועת כולנו מתכנסת ושוקלת את דרכה. מנגד מתקיימות הפגנות של פעילי שמאל הקוראות לפתיחת מו"מ עם הפלסטינים ללא תנאים מוקדמים והפגנות רחבות, חלקן אלימות, של **ערביי ישראל.**

**ברצועת עזה** מחריף המשבר ההומניטארי ובנוסף להפסקות החשמל התכופות ישנם כבר אזורים נרחבים בהם המים אינם ראויים לשתייה. בדיווח למועצת הביטחון במסגרת דיון מזה"ת החודשי מסר שליח האו"ם לשטחים ניקולאי מלדנוב כי המוסדות ההומניטאריים ברצועה, בדגש על אונר"א, בסכנת קריסה מיידית. גם האבטלה שמגיעה היום לכ-40% מכוח העבודה מייצרת תסכול רב.

**הנהגת החמאס בעזה בראשות יחיא סנוואר** הודיעה כי היא מוכנה באופן מלא לעימות שבו "האויב הציוני ישלם מחיר יקר שעוד לא שילם עד היום". בשטח ניכרות הכנות קדחתניות של הזרוע הצבאית לעימות ברצועה. כזכור פיגוע מנהרה אחד שבוצע ב-20 ביוני לא הביא לתוצאות המקוות מבחינת חמאס והמחבלים נורו מיד עם יציאתם מהמנהרה באזור נחל עוז. שר הביטחון ליברמן שב והצהיר **כי העימות הבא בעזה יהיה העימות האחרון וכי שלטון החמאס יופל ויוחלף.** הכתבים הצבאיים מדווחים על הכנות נרחבות של צה"ל לעימות בעזה.

בבחירות **באיראן** שהתקיימו במאי ניצח הנשיא רוחאני בהפרש זעום. הודעתו של הנשיא טרמפ בעקבות פגישתו הנוספת עם ראה"מ נתניהו לפיה הוא שוקל דרכים אופרטיביות **לשינוי הסכם הגרעין עם איראן** והחלטת הסנקציות החדשה אותה מקדמת ארה"ב, על רקע ניסויי הטילים של איראן, הביאה להצהרות לוחמניות של מנהיגי איראן, כולל כאלה המתייחסות להאצת תכנית הגרעין במידה שההסכם יבוטל. רח"ט מחקר באמ"ן טען, בהופעה בועדת חוץ וביטחון, כי **התהדק הקשר מאד בין הזרוע הצבאית של חמאס עם איראן**.

**חיזבאללה** שואב עידוד מהמצב בסוריה ומההסכמה של טרמפ עם פוטין והודיע כי מתקרבת השעה לחזור ולרכז את המאמץ בהתנגדות לישראל, שהיא האויב מספר אחת של הארגון. בנאום שזכה לכינוי "קורי העכביש 2" הצהיר מזכ"ל חיזבאללה נסראללה כי ישראל לא תעמוד במלחמה בשתי זירות במקביל וכי ארגונו מכין הפתעות מסוגיות שונים שעוד לא נשמעו כמוהן - בים, באוויר וביבשה. תושבים בישובי הצפון חוזרים וטוענים שהם שומעים הדי פיצוצים וחפירות מתחת לאדמה.

בעקבות חקיקת הסיפוח **הודיעה ב-5 באוגוסט התובעת הכללית של ה-ICC**  **על פתיחת חקירה רשמית** בתיק ההתנחלויות ובתיק "פשעי המלחמה הישראלים" . משפטנים אומרים שלא ירחק היום ומנהיגים ישראלים – פוליטיקאים ואף קצינים בכירים - יוזמנו לחקירה. בתגובה הודיע ממשל טרמפ, כי כפי שהתחייב בעבר (במידה שתיפתח חקירה בעקבות התלונות שהגישה הרש"פ) הוא מבטל את הסיוע לרש"פ והודיע על סגירת משרדי הרשות בוושינגטון.

בעקבות העברת החוק לסיפוח מעלה אדומים בקריאה ראשונה התכנסו **שרי החוץ של האיחוד האירופי** ב-10 באוגוסט והחליטו על **הקמת ועדה שתגבש חבילת סנקציות על ישראל** שתופעל במקרה שהחוק ייושם בשטח. בריטניה התנגדה להחלטה באופן רפה (נראה שלאור המו"מ על ה"ברקסיט" אין לה יכולת ממשית להתנגד) וגם שאר ידידותיה של ישראל באיחוד הודיעו כי לא יוכלו להגן עליה. בתגובה להתפתחויות הכירו עשרה פרלמנטים של מדינות באיחוד האירופי במדינת פלסטין ובהן צרפת, איטליה וספרד. שרי החוץ של מספר מדינות אירופיות קראו לחייב ישראלים הגרים מעבר לקו הירוק לקבל אשרת כניסה למדינות האיחוד.

**תנועת ה-BDS** ממשיכה לצבור הצלחות ורשת הסופרמרקטים הצרפתית הגדולה 'Carrefour' הודיעה על הפסקת מכירת מוצרים שמקורם מישראל.

**מלך ירדן** **עבדאללה** אומר כי ההחלטה האמריקאית המסתמנת על העברת השגרירות הינה טעות היסטורית. בבירה הירדנית מתקיימות מדי חודש הפגנות גדולות ומשקיפים מעריכים שהמהומות מהוות איום על המשטר. במקביל נמסר על עליה דרמטית במספר תושבי יו"ש בעלי מסמכים ירדניים או בני משפחה בירדן המבקשים לצאת לממלכה . שר החוץ הירדני אמר כי "ירדן תומכת באופן מלא במאבקם הצודק של הפלסטינים וכי יש להביא פעם אחת ולתמיד להקמת מדינה פלסטינית עצמאית". על אף ההצהרות הבוטות דווח באתר"וואלה" על ביקור חשאי של שר החוץ הירדני בישראל לדון בהתפתחויות. כוחות הביטחון בירדן עדיין מראים נוכחות רבה ברחובות, וזאת לאחר פיגוע ההתאבדות המשולש של **דאעש** ברבת עמון, שגבה כזכור 31 קורבנות.

תהליך ההתקרבות בין ישראל ל**תורכיה** שכבר צבר התקדמות הגיע לסיומו בשלב זה בהודעה של ממשלת תורכיה באוגוסט כי היא מקפיאה את היחסים עם ישראל ותתרכז מעתה בהגנה על הפלסטינים, הסובלים, כדברי הנשיא ארדואן, "תחת הכיבוש האכזרי ביותר בתולדות האנושות". נמסר כי תורכיה **וקטאר** פועלות להעביר כספים וציוד לרצועה.

**המשלחת השבדית באו"ם** הניחה על שולחן מועצת הביטחון ב-1 בספטמבר הצעת החלטה הקוראת לסיום הכיבוש בתוך שנתיים, הקמת מדינה פלסטינית על בסיס גבולות 67 עם חילופי שטחים מוסכמים שבירתה ירושלים המזרחית, הפסקה מוחלטת של הבנייה בהתנחלויות ופתרון צודק לבעיית הפליטים על בסיס היוזמה הערבית. כמו כן קוראת ההחלטה לקבלת פלסטין כחברה מלאה באו"ם. נוסח ההחלטה קורא לשמירה על צרכי הביטחון הלגיטימיים של ישראל ופלסטין בכל הסכם עתידי**.** בהצעת ההחלטה מובעת נכונות לשלוח כוחות שמירת שלום של האו"ם על מנת לסייע ביישום הסכמים במסגרת מתן "הגנה בינ"ל" לפלסטינים המהווים "מדינה תחת כיבוש".

באופן לא שגרתי **פועלת סין באופן אינטנסיבי** לטובת ההחלטה במועבי"ט וזאת במסגרת המאבק הדיפלומטי שהיא מנהלת עם הנשיא טרמפ, במסגרתו נמסר על חתימת הסכם צבאי בין סין לפיליפינים ופעילות נשיא הפיליפינים לקדם חקיקת הפרלמנט שמיועדת להוציא את הבסיסים האמריקאיים מהפיליפינים תוך שנה. שגרירת ארה"ב לאו"ם **ניקי היילי** הודיעה כי **ארה"ב תטיל וטו על ההחלטה**.

בעקבות ההתפתחויות פרצו גם **מהומות קשות בכל רחבי העולם המוסלמי**, בעיקר נגד שגרירויות ארה"ב. להפגנות ההמוניות נוספו גם פיגועי ירי כנגד דיפלומטים אמריקאים ובני משפחותיהם במלזיה, אינדונזיה ובריסל. עד עתה נהרגו כ-5 אזרחים אמריקאים ב-3 פיגועי ירי. בתגובה הכריז הנשיא על משלוח נושאת מטוסים נוספת לאזור למאבק בדאעש.

**ב-10 לספטמבר צייץ הנשיא טרמפ** כי המהומות בעולם המוסלמי שכבר הביאו לירידות שערים גדולות בבורסות בארה"ב וברחבי העולם מסכנות את היציבות העולמית והכלכלה האמריקאית. **בשיחה עם המלך סלמן מסעודיה** אמר שהוא "עדיין מחויב לפתרון הסכסוך אך העברת השגרירות למערב ירושלים אינה קובעת דבר בקשר לסטאטוס הסופי שלה".

הנשיא הוסיף כי **יקרא בקרוב לנציגי הישראלים והפלסטינים וכן לנציגי מדינות האזור לבוא לוושינגטון למפגש פסגה כדי "לסגור דיל"**. לדבריו, הממונה על הנושא - חתנו ג'ארד קושנר - כבר מכין מתווה להסדר בעזרת המועצה לביטחון לאומי, ו"הפעם, הצדדים יצטרכו להיות רציניים".